
C^uuM  auctores  plurimi  et  clarissimi  luculen¬ 
ter  summaque  acie  de  oculo  et  ejus  officio  per¬ 
utili  scripserint,  quaedam  de  visu  prolaturus, 
nequaquam  luce  me  nova  tantum  argumentum 
illustrare  posse  profiteor.  In  animo  est,'  prin¬ 
cipiis  et  legibus  huc  pertinentibus,  quae  jam 
prodierint,  innixo,  plurium  rerum  quas  hic  sen¬ 
sus  complectitur,  rationem,  si  quid  valeam,  pa¬ 
tefacere. 

Haud  ullus  sane  omnium  sensuum  ingenia 
acerrima  magis  exercuit,  torsit,  aut  fefellit  : 
quippe  qui  nodos  aliquos  explicitu  difficillimos 
sibi  prefert.  Quum  vero,  alii  de  hisce  vel  ho¬ 
diernis  temporibus,  alia  sentiant ;  si  quid  eras- 
se,  aut  minus  lucide  ratiocinatus  esse  videar,  ali¬ 
quanto,  id  mihi  facilius  ignoscatur,  spero. 

Visum,  posthabitis  aliis,  de  quo  pauca  dispu¬ 
tem,  eo  selegi,  quod  omnium,  sed  praesertim 
medicorum,  hunc  sensum  praeclarum  contem¬ 
plari  et  intelligere  permagni  referre  duco  :  quod 
porro  jamdudum  studio  non  levi  eundem  pro¬ 
sequi  et  scrutari  solitus  sum  ;  maximeque  in¬ 
quirere,  quo  pacto  rerum  dotes  vel  subtilissi¬ 
mas  tam  accurate  visu  ministrante  capere  pos¬ 
simus. 

Rem  propositam  sic  agitare  in  animo  est,  ut 
hunc  sensum,  qualem  per  vitae  omnes  partes 
se  habeat,  indagemus:  tenello  scilicet  nondum 
fandi  potenti,  mancum  ;  et  postremo,  passibus 
vix  percipiendis  eo  usque  maturatum,  ut  quam 
optime  actionibus  et  utilitatibus  vitae  inserviat. 

Triplex  extat  argumentum  suscipiendum. 

Imprimis,  anquirere  in  animo  est,  qua  potissi¬ 
mum  ratione  tenellus  rerum  circumjectarum 
dotes,  visu  deprehendi  solitas,  penitus  cognos¬ 
cat  :  deinde,  quare  animus  non  duplici  corpo¬ 
ris  uniuscujusque  effigie  ludatur,  quanquam  am¬ 
bae  retinae  hanc  prae  se  depictam  ferant :  quo 
porro  modo,  quantis  intervallis  res  exterae  per¬ 
spicienti  distent,  oculorum  ministerio  judice¬ 
mus. 

De  oculi  fabrica  et  munere,  antea  pauca  dis¬ 
putandum,  quam  consilium  initum  aggrediar. 

Oculus  instrumento  aestimandus  est  optico. 
Humores  ejus,  aquosus,  scilicet,  chrystallinus 
et  VITREUS  lentem  convexam  constituere  satis 
accurate  habendi  sunt ;  cujus  facies  interior  re¬ 
tina  concava,  tenerrima,  splendente,  et  perquam 
sentiente,  obducitur ;  quae  e  nervo  optico  exten¬ 
so  conficitur  ;  in  quamque  radiis  lucis  inciden¬ 
tibus,  rei  oblatae,  unde  proficiscantur,  pingi- 
tur  imago ;  cum  cerebro,  ideoque  mente,  ner- 
vb  supra  relato  ministrante,  communicanda. 
Hacce  animi  concitatione  visus  continetur. 

Reliquae  oculi  partes  retinae  ancillantur ; 

quae  , omnium  princeps  iisdem  imperat.  Tuni¬ 
cas,  scleroticam^  choroideam,  &c.  humores  sic 
implent,  ut  oculus  globosus  ex  facili  undique 
volvatur,  retinae^c.  ubique  pariter  medio  ocu¬ 
li  distet ;  unde  efficiatur,  ut  radii  hanc  percus¬ 
suri  re  conspecta  exortis  respondeant ;  eoque 
imago  hujus  lucidissima  repraesentetur. 

Retina,  chartae  quodammodo  instar  aeri 
sculpto  arte  adhibitae,  effigiem  cujusvis  rei  in¬ 
versam  exhibet;  eo  quod  radii,  quos  jaculatur 
corpus  inspiciendum,  prius  conveniunt,  quam 
tra  exorti  ad  retinae  dextram  ;  dextra  ad  si- 
in  retinam  incidant ;  quo  fit,  ut  parte  rei  sinis- 
nistram  ferantur  :  qui  vero  radii  a  summa  rei 
parte  proveniant,  retinam  imam,  qui  ab  ima 
summam  attingant;  neque  multa,  ut  radiorum 
unusquisque  retinae  partem  feriat,  rei  objectae 
parti,  unde  exierit,  penitus  contrariam. 

Artifex  divinus  oculum  musculis  pluribus, 
inter  se  consimilibus,  instruxit ;  et  valetudine 
integra,  iidem  utrinque  simul  nituntur ;  ideo- 
que  radii  lucis  in  easdem  utriusque  i^etinae  par¬ 
tes  diriguntur. 

Quinetiam  oculi  facultate  se  intervallis  ap¬ 
tandi  potiuntur ;  sicut  aliquid,  plus  an  minus 
distet,  quam  clarissimi  videri  possit.  Hoc  e- 
moliuntur  musculi  et  iris  orbiculares  palpebra- 
rum  et  abductores  praecipue  oculos  rebus  pro¬ 
pinquis  accommodant,  pupillis  simul  coarctatis  ; 
illi  corneis  extrudendis,  &c.  ;  hi  oculis  intus  ad 
nasum  vertendis  ;  eoque  faciendo,  ut  axes  cito 
convenirent.  Abductores^  laxatis  jam  dictis,  et 

A 

ampliatis  pupillis^  oculos  longinquis  rebus  ap¬ 
tare  videntur. 

Oculi  igitur  hacce  ratione  officio  perfungun¬ 
tur.  Radii  lucis  re  aliqua  objecta  enati  cor¬ 
neam  utramque  feriunt,  exinde  pupillas  per¬ 
meant,  et  refracti,  nimirum,  spatium  minus  am¬ 
plexi,  demum  ad  retinas  perveniunt.  Hisce 
porro  incitamento  fiunt,  et  tandem  ipsi  cere¬ 
bro,  nervis  opticis  »mJriistrantibus  :  cerebrum¬ 
que  hanc  concitationem  cum  mente  communi¬ 
cat  ;  qua  denuo  incitata  continetur  visus.  Quo 
autem  qualive  vinculo  mens  ita  cum  cerebro 
societur,  ut  altera  alterius  bonorum  aut  malo- 

rum  particeps  fiat,  hucusque  natura  sacro  texit 
involucro. 

Retinae  tam  arcte,  catena  jam  relata,  cum 
mente  committuntur,  ut  ambae  pariter  conci¬ 
tentur  ;  ut  visus  scilicet  clarior  illas  vehemen¬ 
ter  ;  indistinctus,  leviter  stimulatas,  sequatur. 

Haecce  praefatus,  et  aliis  quibusdam  ad  ocu¬ 
li  munus  attinentibus  praetermissis,  quippe  quae 
ad  argumentum  illustrandum  vix  operam  con¬ 
ferunt,  illico  ad  primam  hujus  partem  transibo  ; 
nempe  ad  oculi  nisus,  infante  jam  in  lucem  e- 
dito,  adhuc  rudes  et  mancos  considerandos. 

Veri  est  simile  aliquos  dies  post  inceptum 
spiritum,  mentem  vix  aut  ne  vix  quidem  ima¬ 
gines  a  retinis  acceptas  capere  aut  sentire  :  de 
quo  recte  an  secus  judicaverim,  illud  certe  con¬ 
venit,  brevi  mentem  earundem  sibi  conscium 
fieri  coepisse. 

Proximum  est,  ut  id  aetatis  contempler,  quo 
tenellus  imagines  retinae  inscriptas  quodammo¬ 
do  percipere  posse  incipiat ;  et  quo  brachiorum, 
manuum,  digitorum,  &c.  fibras  motrices,  animo 
imperante,  movendi  potens  ei  incitationi  pateat, 

quae  rebus  extrinsecis  contrectatis,  vel  tactis 
proficiscitur. 

Si  quid  proximum  infanti  viribus  animi  et 
corporis  hucusque  evolutis  praedito  objicia* 
tur,  fieri  potest  ut  lucis  radii  inde  circumfusi 
oculos  infantis  attingant,  retmasq}iQ  rite  feriant, 
ita  ut  visu  ipsum  capiatur. 

Si,  imagine  visu  allata  jam  menti  infixa,  te¬ 
nellus  brachiis  porrectis  rem  ipsam  fortuito 
contrectat  aut  manu  percutit  j  tangendi  instru¬ 
mento  hinc  incitato,  fieri  potest  ut  luens  illico 
impellatur  ;  duplici  igitur  ratione,  nempe,  visu 
et  tactu,  infans  rei  objectae  sibi  fit  conscius. 

Nosse  porro  juvat  mentem,  valetudine  inte¬ 
gra,  mira  pollere  facultate  imagines,  quas  plu¬ 
ra  vel  omnia  sensuum  instrumenta  simul  ei  im¬ 
pertiunt,  inter  se  sociandi. 

Huic  incitationi  multiplici  mens  frequentius 
subjecta  demum  intelligit  vestigia  eodem  tem¬ 
pore  visus,  tactus,  auditus,  &c.  ministerio  ei  in¬ 
sculptae  ad  eandem  unicam  rem  existentem 
referenda  esse. 

Quod  si  ita  se  habeat,  satis  liquebit  infantem, 

cerebro  et  mente  simul  duplici  incitamento, 
eoque  saepius  adhibito,  visu  tactuque  scilicet, 
impulsis,  postremo  utrumque  uni  rei  extrinse- 
cae  genitrici  tribuere. 

Sensim  vero,  aetate  progrediente,  vis  senti¬ 
endi  acuitur.  Nunc  igitur,  si  idem  quod  retu^ 
li  infanti  sic  offeratur,  ut  visu  solummodo  per¬ 
cipiatur  nec  simul  tangatur,  mens  imagine  ab 
oculis  accepta  innixa,  et  vi  sua  insita  adjutrice, 
rem  oblatam,  etsi  digiti  non  ut  antea  tetigerint, 
adesse  judicabit.  Vestigiorum  enim,  quae  prius 
tactus  ei  simul  impresserat,  reminiscitur,  et  po¬ 
testate  consociandi  jam  memorata  ea  quasi  re¬ 
novat. 

Si  contra,  eidem  infanti  rem  illam  oculis  sub¬ 
ductam,  quam  prius  tetigerit,  et  viderit,  attrec¬ 
tare  liceat,  vi  reminiscendi  auxiliatrice,  mens 
id  ipsissimum  judicabit  nunc  tangendi  instru¬ 
mentum  impellere,  quod  antea  visu  'simul  et 
tactu  comprehensum  fuerit.  Hinc  satis  liquet 
hos  sensus  sibi  invicem  esse  moderatores  et  rec¬ 
tores  ;  tactum  vero  prius  integrum  prodire. 

Tactu  unico  initio  cognoscere  solemus,  qua- 

les  sint  rerum  exterarum  figurae ;  laeves  sint 
an  asperae,  solidae  an  tenues,  et  quae  sunt  hu¬ 
jusmodi.  Quum  tamen  jam  saepius  aliquid  si¬ 
mul  tetigerimus  et  conspexerimus,  demum  al¬ 
terutrius  horum  sensuum  ope  solius,  rem  ex  fa¬ 
cili  agnoscimus ;  memoria  alteram  imaginem 
quasi  renovante. 

Si  pyramis  erecta  oculis  infanti  objiciatur,  ita 
ut  non  nisi  ima  pars  iis  principio  pateat ;  eodem** 
que  tempore  manu  prehendatur,  mens  duplici 
ratione  vel  imagine  operam  conferente,  pyra¬ 
midis  imae  figuram,  magnitudinem,  caeterasque 
dotes,  intelligit.  Quod  si  duplex  ea  imago  fre¬ 
quentius  adhibeatur,  una  cum  altera  tam  arcto 
nexu  committitur,  ut  penitus  invicem  divelli 
nequeant:  et  unica  demum  per  se  excitata  sa¬ 
tis  eam  pyramidem  aliamve  consimilem  existe- 
re,  menti  ostendat. 

Quinetiam,  si  media  pyramidis  pars  deinde 
manu  elata  exploretur,  ocuiisque  obveniat,  no¬ 
vam  sibi  adfert  imaginem  retinae  non  antea 
concitata:  quae '  mutatio  tandem  cum  figura 
mutata  tactu  comperta,  manusque  motu  sursum 

Spectante,  usu  consociatur.  Demum  apex  py¬ 
ramidis  manu  sensim  ascendente,  observatur  : 
iterum  mutatur  imago  retinae  inscripta  ;  mens¬ 
que  imaginem  mutatam  et  manuum  motum  in¬ 
ter  se  nectit. 

Si,  hisce  exactis,  infans  aliquanto  postea,  vi¬ 
su  citra  \.2iQXwmpyramidem^  ita  ut  retuli,  contem¬ 
pletur,  quicquid  antea  tactus  menti  impresse¬ 
rit,  memoria  consociatrice  et  juvante,  renasci¬ 
tur  ;  quo  fit,  ut  oculi  nunc  unici  partium  sin¬ 
gularum  positum,  figuram,  &c.  cum  animo  com¬ 
municent. 

Nonne  igitur  statuere  licet,  positum  cujusvis 
rei  partium,  &c.  non  visu,  sed  tactu  principio 
disci  ?  et  tandem,  usu  diuturno,  imagines  re¬ 
rum  tactu  animo  admotas  tam  claras  fieri,  ut 
postea  visis  solummodo  ipsis,  auxiliatrice  me¬ 
moria,  reviviscant  ? 

Ex  jam  dictis  manifestum  est  res  exteras  non 
inversas  infanti  videri,  etiamsi  imagines  inver¬ 
sas  retinae  inscriptas  menti  afferant.  De  sedi¬ 
bus  enim  propriis  cujusvis  rei  partium  tactu 
judicat  animus  \  deinde  sensim  notiones  inde 

acquisitae  cum  imaginibus  visu  illatis  tam  arcto 
vinculo  sociari  coeperunt,  ut  oculi  soli  easdem 
menti  tradere  possent. 

Quod  si  ita  se  habeat,  nonne  sequitur,  infan¬ 
tem  rerum  sedes,  et  partium  variarum  positum 
nesciturum,  deficiente  tactu ;  quanquam  oculi 
sint  integerrimi,  retinaeqiiQ  sensu  quaesitissimo 
polleant  ? 

Conjicio  illud,  quod  jam  proposui,  non  mi¬ 
nus  veri  esse  simile,  quam  unico  visu  colores 
rerum  intelligi :  uti  enim  retinae  est  colores,  ita 
tangendi  instrumenti,  figuras,  positum  et  quae 
sunt  his  similia,  ad  animum  trajicere. 

Neque  solum  corpora  sublimia  sint  an  humi» 
lia,  dextra  an  sinistra,  tactu  principio  doce¬ 
mur  :  verum  etiam  contendere  licet,  non  aliunde 
edisci  intervalla,  quibus  invicem  distent. 

Hucusque  proposito  argumento  absoluto, 
proximum  est,  ut  secundum  ejus  partem  aggre- 
diar. 

Inquiramus  igitur,  quo  fiat  ut  quanquam  am- 
bae  retinae  alicujus  rei  imaginem  ad  mentem’ 

defer  int,  simplex  ipsa,  non  duplex  perspiciatur  ? 
Kes  ip<a  notissima  est,  animum  duplici  imagine 
non  decipi :  unde  non  solum  patet,  uti  supra 
monstravimus,  visum  et  tactum  quasi  inter  se 
cognatos  esse,  et  quadam  necessitudine  con¬ 
nexos,  verum  etiam  corpora  tactu  prius,  quam 
visu,  persentiri. 

Consensionem  certas  quasdam  partes  utrius- 
que  retinarum  invicem  consociare  manifestum 
est;  quam  illustrare  videntur  mox  memoranda. 

Si  quid  infanti  oblatum  ambas  retinas  sic  fe¬ 
riat,  ut  rem  animus  capiat;  si  deinde  infanti 
liceat  eandem  tactu  scrutari,  et  ita  deprehende¬ 
re  singulas  ejus  partes,  non  invicem  disjectas 
coire ;  hoc  non  visu,  sed  tactu  comperiri,  con¬ 
stat.  Cum  vero  mens  crebrius  hanc  duplicem 
incitationem  subierit,  tandem  res  conspecta, 
nec  simul  digitis  expetita,  animo  notionis  an¬ 
tea  tactu  impressae  memori,  simplex  videbitur, 

Quinetiam,  si  bina  corpora  oculis  oblata  con- 
spiciantur,  et  infans  manu  admota  eadem  tan¬ 
gat,  intervallum  quoddam  ea  invicem  diduce¬ 
re,  id  est,  res  duas  adesse,  tactu  intelligit.  Huc 

accedit,  quod  duae  utriusque  retinarum  partes 
non  inter  se  consentientes  cientur :  unica  re 
contra  oculis  oblata,  partes  invicem  consenta¬ 
neae  feriuntur. 

Hac  duplici  concitatione  crebrius  facta,  ni¬ 
mirum,  oculis  et  manu  binis  corporibus  jam  fre¬ 
quentius  exstimulatis,  visu  demum  solo  fretus, 
potens  fit  tenellus  eadem  accurate  capiendi  et 
cognoscendi :  mens  enim,  adjutrice  memoria, 
id,  quod  antea  tactus  ei  insculpserit,  renovat. 

Quam  plurimae  res  singulares  at  notissimae 
opinionem,  quam  supra  protuli,  firmare  videntur. 

Si  qua  de  causa  derepente  illata,  axes  oculo¬ 
rum  non  apud  rem  conspiciendam  coeant,  vel, 
ut  alias  eloquar,  non  eaedem  fibrae  motrices 
utrinque  nitantur,  (id  quod  ebrio  contingere 
solet,  vel  alicui  in  apojpleociam  aliudve  malum 
simile  lapsuro ;  cui  scilicet,  quidam  ex  muscu¬ 
lis  vel  omnes  alterius  oculorum  proprii  saepe 
resolvuntur)  sequitur,  ut  animus  istius  rei  unius 
imagine  duplici  ludatur;  eo  quod  partes rc/ma- 
rum  utriusque  consentientes  non  concitantur. 

Idem  ex  facili  sic  demonstratur ;  si  duo  cor- 

pora,  quae  imparibus  inter  se  intervallis  oculo 
distant,  ita  locentur,  ut  linea  recta  a  naso  ad  re¬ 
motius  pertinens  alterum  quoque  transfigat ; 
non  fieri  potest,  ut  utrumque  eodem  temporis 
momento  simplex  percipiatur :  sed  utrumcun¬ 
que  accurate  et  rite  videatur,  alterum  simul  du¬ 
plex  esse  menti  apparet.  Axes  enim  oculorum 
in  duobus  locis  invicem  diversis  eodem  tempo¬ 
re  convenire  plane  nequeunt ;  ideoque  partes 
retinarum  consentientes  ab  ea  re,  cujus  imago 
duplex  animo  imprimitur,  non  percutiuntur. 

Quinetiam,  hocce  experimento  facto,  simpli- 
ciorique  aliquanto,  eodem  ducimur.  Si  quid 
oculis  admotis,  iisque  sanissimis,  rite  contem¬ 
plemur,  et  simplex  percipiamus,  horum  alteru¬ 
tro  ope  digiti  illati  ex  improviso  dimoto,  adeo 
ut  axes  apud  rem  perspectam  coire  desinant ; 
sequitur  ut  illico  mens  duplici  hujus  imagino 
fallatur,  ob  causam  jam  expositam. 

Neque  hic  consensus,  quo  retinae  invicem 
nectantur,  vel  necti  videantur,  non  ad  cognitio¬ 
nem  tactu  acquisitam  referendus  est ;  qua  sci¬ 
licet,  experientia  docti,  inter  videndum  amplexi. 

utimur.  Certos  intra  limites  strabi  perraro, 
tactus  nimirum  ope  auxiliatoris,  quod  ad  exte¬ 
ras  res,  decipiuntur. 

Notissimum  est  porro,  tenellos  annos  complu¬ 
res  strabismo  implicitos  omnia  accurate  per¬ 
spexisse. 

Hinc  statuere  licet  consensionem,  quam  pro¬ 
sequor,  i.  e.  quae  certas  partes  utriusque  retina- 
rum  inter  se  sociat,  non  partibus  nervorum  op¬ 
ticorum  definitis  huc  collocatis  tribuendam  esse  : 
siquidem  crebro  mutantur  in  alterutro  oculo¬ 
rum  partium  consentientium  sedes,  nec  tamen 
inde  laeditur  videndi  facultas. 

Quibus  rebus  in  animo  habitis,  necesse  est 
opinemur,  tactu  duce  et  principe  initio  intelligi 
rerum  figuras,  situm,  numeros  :  imagines  inde 
ad  cerebrum  trajectas  in  mente  recondi,  altas  et 

firmas,  adeo  ut  tandem  eadem  corpora,  quoties 
videantur,  has  protinus  integerrimas  reducant. 

Solum  opus  est,  ad  numeros  rerum  recte  ca¬ 
piendos,  motibus  oculorum  definitis  et  aequali¬ 
bus  ;  qui  faciant  ut  partes  consentientes  retina¬ 
rum  radiis  iucis  eodem  cujusvis  corporis  puncto 
exortis  feriantur. 

Hucusque  absoluto  argumento,  sequitur  ut 
reliquam  ejus  partem  aggrediamur  :  nimirum, 
perscrutemur  eam  facultatem,  qua  auspice  visu, 
intervalla,  quibus  circumjecta  oculo  aut  invi¬ 
cem  distent,  ediscantur. 

Hic  quoque  tactum  ancillari,  imo  vero  fon¬ 
tem  esse,  unde  potissimum  ejus  rei  cognitio  nas¬ 
catur,  valde  suspicor. 

Si  quid  spatio  certo  oculis  disjunctum  inspi- 

ciamus,  et  simul  aut  manu  porrecta  contrecte¬ 
mus,  aut  intervallum  perambulemus,  mentem 
ita  duplicem  incitationem  pati,  visu  nempe  tac¬ 
tuque  oriundam,  manifestum  est.  Haec  duo  ima¬ 
ginum  genera  simul  menti  inscripta  coeunt,  et 
mutuo  commiscentur  ;  quo  efficiatur,  ut  alteru- 
>  trum  renatum  demum,  auxiliatrice  memoria,  al¬ 
terum  statim  reducere  possit. 

Quanto  intervallo  aliquid  conspicienti  distet, 
quodammodo  edocet  angulus,  quem  axes  ocu¬ 
lorum  ad  rem  visam  producti  inter  se  faciunt : 
(qui  tanto  est  acutior,  quanto  remotior  sit  res  ; 
tantoque  obtusior,  quanto  haec  propior).  Mus¬ 
culorum  est,  qui  oculo  volvendo  dicantur,  ita 

eum  movere :  ut  axi  dimoto  mutetur  angulus. 
Haec  mutatio  ad  retinae  igitur  actionem  non 
pertinet ;  ideoque  notio  exinde  acquisita  non 
recte  visu,  id  est,  imagine  quam  nervus  opticus 
ad  cerebrum  trajicit,  proficisci  dicitur. 

Uter  que  porro  oculorum  mira  poilet  facultate 
se  certos  intra  limites,  ita  moderandi  vel  moven¬ 
di,  ut  propinquae  sint  res  conspiciendae,  an  spa¬ 
tio  amplo  disterit,  satis  clare  perspiciantur.  Fieri- 
que  potest,  ut  molimina  huc  collata  sic  percep¬ 
tionem  mutent,  ut  exinde  mens  interjecti  spatii 
sibi  conscia  fiat ;  imagine,  quam  retina  cum  ce¬ 
rebro  communicat,  non  omnino  mutata. 

Qiiinetiam,  quanto  aliquid  sit  remotius,  tanto 
pauciores  lucis  radiorum,  quos  jaculatur,  reti- 
nam  attingunt ;  quanto  propius,  tanto  plures  : 
id  est,  res  propinqua,  caeteris  paribus,  validiori 
est  retinae  incitamento,  quam  eadem  longinqua. 
Hinc  imago  vividior  aut  obscurior  menti  im¬ 
pressa,  prout  res  oculis  objecta  sit  vicina  aut  pro¬ 
cul  absit,  efficit  ut  de  intervallis  recte,  certos 
intra  limites,  judicetur.  Quod  si  corpus  per¬ 
spectum  quam  longissime  distet,  tantulum  lucis 

oculuni  exinde  emissae  petit,  ut  nequaquam  in¬ 
tervallum  accurate  statueremus,  nisi  alio  auxilio 
niteremur  :  nimirum,  corpore,  de  quo  retuli, 
alioque  vicino,  cujus  sedem  cognoscimus,  inter 
se  collatis,  illius  quoque  situm  ediscimus. 

Agricolae,  ita  invicem  comparatis  partibus 
soli  cognitis  propioribusque  et  longinquis  aliis, 
quanto  haec  spatio  distent,  comperire  posse  so* 
lent. 

Quod  si  quis  aliquid  permagno  intervallo  di¬ 
motum  oculis  prosequatur,  nulla  re  inteijecta, 
cui  illud  comparet,  spatium  justo  minus  idem 
sejungere,  falso  opinatur :  qualem  in  errorem 
navigandi  insueti,  mari  jam  petito,  incidere  con¬ 
suerunt. 

Adjumento  jam  exposito  opus  esse  hinc  in  a- 
prico  est,  quod  longinqua  tantulum  retinas  ci¬ 
ere  soleant,  ut  pene  sensum  et  aciem  lateant. 
Hinc  sidera,  ni  instrumenta  idonea  oculis  aux- 
ilientur,  omnia  paribus  fere  intervallis  cuivis  in¬ 
spicienti  terrarum  orbi  distare  apparent.  Ne 
igitur  multa,  quicquid  spatio  quam  longissimo 
dimoveatur,  hocce  visus  ope  solius  metiri  non 

licebit,  nisi  eo  corpore  et  alio  propiori,  cujus 
sedes  prius  innotuerit,  invicem  collatis. 

Si  itaque  pro  concesso  ponatur,  rerum  for¬ 
mas,  numeros,  positus,  et  quae  sunt  hujusmodi, 
inter  principia  tactu,  non  visu,  intelligi ;  ex  fa¬ 
cili  liquebit,  homines,  qui  caeci  fuerint  nati,  eas 
dotes  non  antea  perspecturos,  visu  jam  recepto, 
quam  admotis  manibus  res  ipsas  deprehende¬ 
rint :  nec  nisi  easdem  oculis  jam  diu  indagare 
consueverint,  quas  toties  prius  obcaecati  tetige¬ 
rint,  haec  duo  genera  imaginum  menti  impres¬ 
sarum  ita  inter  se  misceri  coepisse,  ut  postre¬ 
mo  illae  unicae  illatae  has  integerrimas,  vi  remi¬ 
niscendi  opitulante,  menti  praeferre  queant. 

Si  qu;d  demum,  opusculo  proposito  jam  ad 
finem  perducto,  luce  nova,  vel  aliquanto  clari¬ 
ori  illustrasse  videar,  jucundissimum  id  raihi  fu¬ 
turum  confiteor ;  quippe  qui  spe  tanta  nequa¬ 
quam  inciter ;  sive  ad  argumenti  ipsius,  per¬ 
difficilis,  et  quadam  caligine  velati,  naturam, 
sive  ad  proprias  vires«  tam  arduo  sane  operi  ex¬ 
pediendo  impares,  animum  advertam.  Quae 
cum  ita  se  habeant,  quaecunque  erraverim,  mi- 

rmsve  lucide  ratiocinatus  fuerim,  lecturus  can 
didus  adhuc  juveni  nec  scribendi  sueto  parcat 
ct  ignoscat,  oro. 


